 Dịka a sị na owètara ihe na-azọ ndụ azọọlarị ndụ azọọ, ụlọ ọgbakọ omebe iwu steeti Anambra azọpụla ụkwụ dike igbochi oke ọnwụ ekwesighị ekwesi a na-anwụ nihi nihe mberede okporo ụzọ, site niwepute atụmatụ iwu ga-ahụ na onye ọbụla na-akwọ ụgbọala na steeti ahụ ga-enwerịrị akụrụngwa e ji enye ọgwụgwọ mbụ tupu e buru ya gaba ụlọ ọgwụ, bụ First Aid Kits nime ụgbọala ya oge niile ma burukwa ya na-aga ebe ọbụla ọ na-aga.  Mkpebi ahụ na nzọpụ ụkwụ ahụ bụ nke e mere ụbọchị Tuuzdee ma bụrụkwa nke sitere natụmatụ iwu e wepụtara site naka onye na-anọchi anya ọgbọ nta nkwàdo Ọnịtsha North nke abụọ nụlọ ọgbakọ omebe iwu ahụ, bụ maazị Edward Ibuzọ.Nokwu ya dịka ọ na-akọwa atụmatụ iwu ahụ nke ọma, maazị Ibuzọ, onye rụtụrụ aka namụma iwu National Road Traffick Regulation Act nke ahọ 2012 kwuru na nke ahụ ga-enye aka nụzọ pụrụ iche ịzọta ndụ ndị mmadụ ndị na ibèlàtà ọtụtụ ọnwụ ekwesighị ekwesi a na-anwụ ma e nwee ihe mberede okporo ụzọ.O mere ka a mara na ọtụtụ ọnwụ dị iche iche ndị mmadụ na-anwụzị ugbua site nihe mberede okporo ụzọ bụ nke ọtụtụ nime ha akaraghị ịnwụ ma ọ bụrụ na e nyere ha ọgwụgwọ mbụ tupuu e buru ha gaba nụlọ ọgwụ, nihi na ọ bụ naanị obere ihe ka ọ na-ewe iji zọta ma ọ bụ tụfuo ndụ mmadụ, ma kpọkwazie òkù ka a kwàdo ya bụ atụmatụ iwu ma tinye ya nọrụ nke ọma iji bèlata ya bụ ajọ ọnọdụ ọnwụ ike.Nokwu ha notu notu nịkwàdò ya bụ atụmatụ iwu ahụ, onye na-anọchite anya ọgbọ nta nkwàdo Nnewi North, bụ maazị Kenneth Anazodo, ogbo ya nke na-anọchite anya Dunukọfịa, bụ maazị Lawrence Ezeudu, tinyere maazị Timothy Ifedịọramma nke Njikọka nke mbụ na maazị Benson Nwawulu nke Ọgbaru nke mbụ, kọwara ya dịka nke magburu onwe ya nihi ọtụtụ uru nke ahụ ga-eweta, ma kpọkwa òkù ka a kọwaara ọhanaeze banyere ya bụ atụmatụ nke ọma ma nwekwa ezi njikọ aka ọnụ na mmekọrịta nke ụlọ ọrụ dị iche iche na ọhanaeze iji hụ na ebumnobi nke ya bụ ọmarịcha atụmatụ bụ nke ga-abịa na mmezù. Ụlọ omebe iwu ahụ sitezịkwara natụmatụ iwu ahụ kpọkuo aka na-achị steeti ahụ, bụ Gọvanọ Willie Obianọ ka o nye kọmishọna na-ahụ maka njem okporo ụzọ na ụlọ ọrụ ndị ọzọ nke ahụ metụtara ntụzi aka iji hụ na a malitere imezùpụta ya bụ atụmatụ ozigbo.A nọkwara na nnọkọ ahụ, nke ọka okwu Rita Madụagwụ nọ nisi ya wee nabata mkpesa na atụmatụ e wètara site naka onye na-anọchite anya ogbo nta nkwàdo Ekwusigo, bụ maazị Onyebụchi Ọffọr, banyere ihe na-eme na ya bụ okpuru ọchịchị ugbua. Ụlọ omebe iwu ahụ sitere na nke ahụ wee nye Maazị Ikenna Ọfọdeme, bụ onye nọrọ nso-nso a wee gbaa arụkwaghịm nọkwa ya dịka onyeisi oche nchere oge nokpuru ọchịchị Ekwusigo ntụzi aka ka o nyefee ihe niile o jiri rụ ọrụ naka onyeisi nhàzi nokpuru ọchịchị ahụ, bụ onye ga na-arụgodi ọrụ ugbua nọnọdụ onyeisi oche nchere oge, wee ruo mgbe e wepụtara onye ọhụụ site naka Gọvanọ Obianọ, bụ onye ha bụ ụlọ omebe iwu ga-enyòchakwa tupuu a nabàta ya.Ụlọ omebe iwu ahụ nyèkwara otu nwoke a kọwara dịka Maazị Uchenna Elọdịmụọ iwu ka ọ kwụsị ibugharị onwe ya dịka onyeisi oche ọhụụ nke okpuru ọchịchị ahụ, bụkwa nke onye ọbụla katọrọ ma kọwaa dịka akparamagwa jọgburu onwe ya, nụzọ ọbụla e siri tụlee ya. 